Na podlagi 9. in 17. člena Statuta Občine Kamnik (Uradni list RS, št. 50/15, 20/17, 61/19 in 92/22), 84. člena Poslovnika Občinskega sveta Občine Kamnik (Uradni list RS, št. 97/15, 20/17 in 61/19) ter 10. člena Odloka o priznanjih Občine Kamnik (Uradni list RS, št. 75/96, 13/99 in 91/01) je Občinski svet Občine Kamnik na 2. seji dne 1. 2. 2023 sprejel

**S K L E P**

**o podelitvi priznanj Občine Kamnik v letu 2023**

Občinski svet Občine Kamnik podeljuje **Ivanu Resniku zlato priznanje Občine Kamnik** za uspešno izpeljane obnove kamniških planinskih koč ter promocijo planinstva v občini in v Sloveniji.

Ivan Resnik je bil dolgih štirinajst let predsednik Planinskega društva Kamnik, ki sodi med najbolj prepoznavna društva v občini Kamnik in širše v Sloveniji že od njegove ustanovitve leta 1893.

V času njegovega predsedovanja je bilo izvedenih več pomembnih projektov. Prenova Kamniške koče na Kamniškem sedlu leta 2012 je bil prvi večji podvig, ki je predstavljal velik finančni zalogaj in odgovornost pri vodenju. Prenova je bila izpeljana s pomočjo Evropskega sklada za regionalni razvoj. Notranjost koče je bila funkcionalno posodobljena in tehnološko dodelana. S prenovljeno kuhinjo, ki izpolnjuje predpisane standarde, prenovljeno notranjo opremo, nadgradnjo solarnega sistema in novimi apartmaji je postala koča moderna. Ivan Resnik se je kot prostovoljec, tudi z osebnimi tveganji, izkazal za odličnega koordinatorja in je po načelu dobrega gospodarjenja izpeljal skoraj nemogoč projekt.

V letu 2018 je bila izvedena podobna notranja prenova Cojzove koče na Kokrskem sedlu. Prenovljen je bil novejši del stavbe z moderno kuhinjo, sanitarijami in notranjo opremo ter tehnološki del stavbe. Takratni predsednik društva je z ekipo prostovoljcev in podjetnikov tudi sam neposredno sodeloval. V preteklem letu pa je sodeloval pri obnovi jedilnice v lesenem delu koče, ki je zaradi epidemije morala počakati.

Poleg vseh drugih akcij se je Ivan Resnik vedno zavzemal za širšo promocijo planinstva v občini in Sloveniji, s čimer je dosegel in ohranjal številno članstvo društva, spodbujal je k delu, ohranjal sodelovanje z društvom iz pobratenega mesta Trofaiach, z Občino Kamnik in bil vseskozi dejaven tudi na Planinski zvezi Slovenije. V Gospodarski komisiji Planinske zveze Slovenije je še vedno pomemben član.

Po prenehanju predsedniške funkcije Ivan Resnik opravlja naloge podpredsednika društva in načelnika Odseka za gospodarstvo in koče ter je eden izmed najbolj dejavnih članov društva. Tako je v letu 2021 skupaj z ekipo prostovoljcev prevzel vodenje verjetno najtežjega projekta v zgodovini društva – obnovo zunanjosti in energetsko prenovo obeh društvenih koč. Obnovo je sofinanciralo Ministrstvo za gospodarski razvoj in tehnologijo. Razpis je bil zahteven celo za strokovnjake s tega področja, za dodatno tveganje pa je poskrbel še kratek rok. Tako je bilo potrebno obe obnovi izvesti v eni sezoni, kar v visokogorju pomeni štiri poletne mesece. Projekt se je zdel neizvedljiv, za nameček pa dolgo ni bilo jasno, ali bosta sofinancirani obe koči. Ivan Resnik se je ponovno izkazal za odličnega koordinatorja in človeka pravih odločitev, ki je z izbrano ekipo in pomočjo prostovoljcev ter podjetnikov uspešno izvedel vsa zadana dela.

Delo Ivana Resnika se v gospodarstvu Planinskega društva Kamnik močno odraža in presega okvire društvenega delovanja. Z njegovo pomočjo Planinsko društvo Kamnik in z njim občina Kamnik lahko zreta v prihodnost planinskega turizma in postavljata kamniške koče ob bok vsem kočam v alpskem svetu.

Poleg napisanega pa Ivana Resnika zaznamuje še srčnost, ki jo cenijo njegovi prijatelji, sodelavci in sopotniki. Ivan Resnik nikoli ne pozabi svojega planinskega in alpinističnega izvora ter še vedno zahaja v gore in sledi svojemu srcu. Ob vseh obveznostih planinstvo deli tudi z družino in način življenja predaja na svoje vnuke.